Opetus- ja kulttuuriministeriö, kuuleminen 22.8.2019

Lausuntopyynnön diaarinumero lausuntopalvelussa on 16/010/2019.

**Varhaiskasvatuksen Opettajien Liiton (Lastentarhanopettajaliitto) lausunto hallituksen esitysluonnoksesta varhaiskasvatuslain (540/2018) muuttamisesta.**

Varhaiskasvatuslain muutoksella palautetaan laajennettu subjektiivinen oikeus kokoaikaiseen varhaiskasvatukseen. Vastaava muutos ehdotetaan tehtäväksi myös lasten kotihoidon ja yksityisen hoidon tuesta annetun lain yksityisen hoidon tukea koskevaan sääntelyyn.

Varhaiskasvatuksen Opettajien Liitto kannattaa hallituksen esitystä.

**Yleistä**

Keskeistä hallituksen esityksessä on se, että kaikilla lapsilla on esityksen toteutuessa yhdenvertainen oikeus osallistua kokoaikaiseen varhaiskasvatukseen ja kaikki lapset ovat siten tasa-arvoisia vanhemman sosioekonomisesta asemasta, perheen tilanteesta tai asuinpaikasta riippumatta.

Kokoaikaisen varhaiskasvatusoikeuden palauttaminen on viestinä selkeä: varhaiskasvatus ja siihen osallistuminen nähdään lapsen oikeutena ja osana virallista koulutusjärjestelmää, joka on tärkeä vaihe lapsen kasvun ja oppimisen polulla. Tämä on selvä jatkumo suomalaisen varhaiskasvatusjärjestelmän kehittämistyölle, jota on tehty järjestelmällisesti viimeisten vuosien aikana.

Elokuussa 2015 voimaantulleen varhaiskasvatuslain lähtökohta on korostaa lapsen oikeuksia ja etua. Varhaiskasvatuslaki määrittelee varhaiskasvatukselle vaativat ja kattavat tavoitteet, jotka ohjaavat varhaiskasvatuksen tehtävää ensisijaisesti lapsen kasvun ja oppimisen edistämiseen. Vuoden 2018 lainsäädäntöuudistuksella pyritään vastaamaan näihin vaativiin tavoitteisiin kehittämällä päiväkotien henkilöstörakennetta ja henkilöstön kelpoisuuksia. Varhaiskasvatus on osa kasvatus- ja opetusjärjestelmää. On tärkeää, että kasvatustieteen maisterin tutkintoa edellytetään päiväkotien johtotehtävissä. Tämä on yhtenäinen linjaus perusopetuksen johtotehtävien kelpoisuuksien kanssa.

**Subjektiivinen varhaiskasvatusoikeus**

Varhaiskasvatuksen Opettajien Liitto katsoo, että subjektiivisen varhaiskasvatusoikeuden rajauksen vaikutuksia tulee tarkastella erityisesti varhaiskasvatuslain ja sen tavoitteiden näkökulmasta. Hallituksen esityksen perusteluosassakin mainittu Oulun yliopiston VakaVai-hankkeen (2017) tulokset, antavat huolestuttavan kuvan subjektiivisen varhaiskasvatusoikeuden ja ryhmäkokoasetuksen muutosten vaikutuksista. **Varhaiskasvatusoikeuden rajaaminen tuotti päiväkoteihin olosuhteita, joita ei voi pitää lapsen edun ja varhaiskasvatuslain tavoitteiden mukaisina.**

Varhaiskasvatusoikeuden rajaaminen on lisännyt lapsiryhmissä levottomuutta, lapset ovat joutuneet vaihtamaan lapsiryhmää, oikeuden rajaus lisäsi melua, tilojen ahtautta, toimintavälineiden puutetta ja vaaratilainteiden lisääntymistä. Lasten kokonaismäärä on myös lisääntynyt ryhmissä. Tulosten mukaan subjektiivisen varhaiskasvatusoikeuden rajauksen vaikutuksista kärsivät eniten erityistä tukea tarvitsevat, kaikkein pienimmät, syrjään vetäytyvät ja suomen kielen oppiseen tukea tarvitsevat lapset.

Huolestuttavaa oli myös tuloksissa havaitut subjektiivisen varhaiskasvatusoikeuden rajaamisen vaikutus henkilöstön kuormittuneisuuteen ja työhyvinvointiin, joka vaikuttaa väistämättä aina myös varhaiskasvatuksen laatuun.

VakaVain tulosten mukaan varhaiskasvatusoikeuden rajausta ei otettu käyttöön läheskään kaikissa kunnissa. Tämä asettaa paitsi lapset ja perheet eriarvoiseen asemaan palvelujen saatavuudessa ja kattavuudessa, myös eriarvoistaa lasten oikeutta laadukkaaseen varhaiskasvatukseen.

Merkittäviä kustannusvaikutuksia varhaiskasvatusoikeuden rajauksella ei

saavutettu. Varhaiskasvatuksen Opettajien Liitto huomauttaa, että varhaiskasvatuksen vaikuttavuuden kehittämiseksi suomalaisen varhaiskasvatusjärjestelmän tulee olla lasten oppimista ja kehitystä optimaalisesti tukeva, säästöjen tavoittelun ei edes tule olla lähtökohtana. Keskeistä on kehittää varhaiskasvatusta järjestelmäksi, jossa resurssien oikein kohdentamisella saavutetaan sekä yhteiskunnan että yksilön näkökulmasta lyhyellä ja pitkällä aikavälillä merkittäviä hyötyjä. Tämän saavuttamiseksi Varhaiskasvatuksen Opettajien Liitto ehdottaa seuraavia toimenpiteitä.

**Varhaiskasvatukseen osallistumista lisätään**

Osallistuminen korkeatasoiseen varhaiskasvatukseen on sivistyksellinen perusoikeus, joka edistää koulutuksellista tasa-arvoa. Tutkimusten mukaan korkeatasoiseen varhaiskasvatukseen osallistumisella on suotuisa vaikutus lapsen taitoihin ja myöhempään elämään. OECD:n tilastojen mukaan varhaiskasvatukseen osallistuminen on Suomessa keskimääräistä vähäisempää. Yhdeksi syyksi on esitetty lasten kotihoidontukea, jonka turvin alle 3-vuotiaita ja heidän sisaruksiaan hoidetaan kotona. Suomalainen varhaiskasvatuspolitiikka onkin kaksijakoinen siinä, että lasten kotihoitoa tuetaan taloudellisesti ja toisaalta subjektiivinen varhaiskasvatusoikeus suuntaa sen käyttöön. Ohjausjärjestelmän tulisi kannustaa erityisesti vanhempien sisarusten varhaiskasvatukseen osallistumista. **Varhaiskasvatuksen Opettajien Liitto esittää, että lapsen kotihoidon tuen sisarlisä tulee lakkauttaa**. Näin perheitä ohjataan päiväkotien varhaiskasvatuksen käyttöön, joka parantaa lasten välistä koulutuksellista tasa-arvoa.

**Varhaiskasvatuksen selkeämpi määrittely**

Suomalaisen varhaiskasvatuspalveluiden kenttä on moninainen. Toimintamuodot poikkeavat toisistaan oppimisympäristöiltään, henkilöstön kelpoisuusvaatimuksilta, henkilöstörakenteilta, lapsiryhmien koolta sekä lasten ja henkilöstön väliseltä suhdeluvulta. Varhaiskasvatusta tarjotaan lainsäädännön mukaan jopa yöaikaan.

Lisääntyvä tieto korkeatasoisen varhaiskasvatuksen vaikuttavuudesta asettaa vaatimuksen varhaiskasvatuksen selkeämmälle määrittelylle. Vaikuttavan varhaiskasvatuksen merkittävä tekijä on varhaiskasvatuksen opettaja. Tämä nostetaan esille myös lukuisissa kansainvälisissä laatusuosituksissa.

Hallituksen esityksen perusteluissa todetaan kuntien palveluohjauksen kehittäminen, joka Varhaiskasvatuksen Opettajien Liiton näkemyksen mukaan tarvitsee tuekseen varhaiskasvatuksen selkeämmän määrittelyn. Näin ohjataan tarjoamaan tietoa eri toimintamuotojen eroista palveluohjauksen ja päätöksenteon tueksi. **Varhaiskasvatuksen Opettajien Liitto esittää, että varhaiskasvatuksen määritelmää tulee täsmentää varhaiskasvatuksen opettajan vastuulla olevaksi pedagogiseksi toiminnaksi.**

**Lapsiryhmien muodostamisen sääntelyä tulee uudistaa**

**Varhaiskasvatuksen Opettajien Liitto toteaa myös, että vuoden 2016 varhaiskasvatuslaissa muutettu suhdeluku 1:8 yli 3-vuotiaiden osalta, tulee pikaisesti palauttaa 1:7:ään.** Yleisesti ottaen päiväkotien lapsiryhmien jatkuva vaihtuvuus ja moninaisuus tulee ottaa kriittiseen tarkasteluun ja **päiväkotiryhmien muodostamisen sääntelyä tulee pikaisesti uudistaa.** Tähän kiinnitettiin huomiota myös VakaVai-hankkeessa. Päiväkotien lapsiryhmät tulee muodostaa ja tilojen käyttö järjestää siten, että varhaiskasvatukselle säädetyt tavoitteet voidaan yhdenvertaisesti saavuttaa koko maassa.

Pitkäjänteinen ja tavoitteellinen varhaiskasvatus edellyttää kiinteää ja lapselle tuttua ryhmää sekä sellaista lapsiryhmäkokoa, jossa voidaan toteuttaa varhaiskasvatuslain tavoitteiden mukaista varhaiskasvatustoimintaa, yhdenvertaisesti koko maassa. Lapsen edun näkökulman vahvistuessa yhä enemmän lainsäädännössä, tulee sen toteutuminen varmistaa lapsiryhmien muodostamisen tarkemmalla sääntelyllä. VakaVai-hankkeessa todettiin, että ryhmien muodostamisen sääntelyssä on liikaa tulkinnanvaraisuutta erityisesti poikkeamasäännösten osalta. **Varhaiskasvatuksen Opettajien Liitto esittää, että lasten ja henkilöstön välistä suhdelukua tulee täsmentää poikkeamasäännöksen (36§) osalta.**

**Lapsen kehityksen ja oppimisen tuen kirjaus varhaiskasvatuslakiin**

Opetus- ja kulttuuriministeriön valtakunnallisen selvityksen (2017)

mukaan kuntien käytännöt lapsen kehityksen ja oppimisen tuen toteuttamisen osalta ovat

kirjavia. Lapsen saama tuki voi olla riippuvainen perheen asuinpaikasta ja myös

varhaiskasvatuksen ja esiopetuksen tarjoamien tukien välillä on eroja. Selvityksen mukaan

esiopetuksessa kaikki lapset saavat suunnitellut tukitoimet selvästi useammin, kuin

varhaiskasvatuksessa. Varhaiskasvatuksessa tuen rakenne ei jäsenny laissa yhtä selkeästi

kuin perusopetuslaissa ja on mahdollistanut kunnissa eri käsitteiden käyttämisen ja

vaihtelevat tuen käytännöt.

**Varhaiskasvatuksen opettajien koulutuspaikkojen lisäys**

**Varhaiskasvatuslain tavoitteiden saavuttamiseksi ja laadun nostamiseksi, on välttämätöntä kasvattaa aloituspaikkoja varhaiskasvatusopettajien ja varhaiskasvatuksen erityisopettajien koulutuksiin sekä päiväkodin johtajakelpoisuuden tuottaviin varhaiskasvatuksen maistereiden koulutuksiin.** Tämän lisäksi on hyvä huomioida aloituspaikkojen kohdentumisessa sekä alueellinen että kielellinen tarve. **Koulutusten pysyvä rahoitus tulee myös turvata.**

**Lisäksi**

**Varhaiskasvatuksen Opettajien Liitto** **korostaa, että koulutuksellisen tasa-arvon vahvistamiseksi erot oppimisessa ja hyvinvoinnissa kaventuvat vain korkealaatuisen varhaiskasvatuksen toteutuksella ja siihen osallistumisella.**

*-*